CELEX: C2004/273/70
Language: et
Date: 2004-11-06 00:00:00
Title: Kohtuasi T-362/04: Minin Leonid'i 3. septembri 2004. aasta hagi Euroopa Ühenduste Komisjoni vastu

6.11.2004   
            
            
               ET
            
            
               Euroopa Liidu Teataja
            
            
               C 273/37
            
         Minin Leonid'i 3. septembri 2004. aasta hagi Euroopa Ühenduste Komisjoni vastu
   (Kohtuasi T-362/04)
   (2004/C 273/70)
   Kohtumenetluse keel: itaalia
   Minin Leonid esitas 3. septembril 2004 Euroopa Ühenduste Esimese Astme Kohtusse hagi Euroopa Ühenduste Komisjoni vastu. Hageja esindajad on avvocato Tito Ballarino ja avvocato Corso Bovio.
   Hageja palub esimese astme kohtul:
   
               —
            
            
               tühistada komisjoni 22. juuni 2004. aasta määruse (EÜ) nr 1149/2004, millega muudetakse nõukogu määrust (EÜ) nr 872/2004 uute piiravate meetmete kohta Libeeria vastu, lisa punkt 13;
            
         
               —
            
            
               tühistada see määrus nr 1149/2004 tervikuna osas, kus see võeti vastu ebaseadusliku määruse (nr 872/2004) alusel;
            
         
               —
            
            
               tunnistada (EÜ asutamislepingu) artikli 241 alusel määrus nr 872/2004 kohaldamatuks.
            
         Õiguslikud alused ja peamised argumendid
   Hageja väidab, et nõukogu 29. aprilli 2004. aasta määrusega (EÜ) nr 872/2004, mis võeti vastu nõukogu ühise seisukoha nr 2004/487/PESC, mis puudutab endise Libeeria presidendi Charles Taylor'i ja temaga seotud füüsiliste ja juriidiliste isikute varade külmutamist, alusel, võttis ühendus vastu külmutamismeetmed I lisas mainitud isikute poolt otseselt või kaudselt vallatud või kontrollitavate varade või majanduslike ressursside suhtes. Seejärel võttis komisjon määruse nr 872/2004 artikli 11 punkti a alusel 22. juunil 2004 vastu määruse nr 1149/2004, millega muudetakse I lisa, lisades sinna hageja Malin'i kui isiku, kelle suhtes neid meetmeid võib võtta.
   Hageja viitab oma hagi toetuseks järgmistele asjaoludele:
   
               —
            
            
               määruste nr 872/2004 (1) ja 1149/2004 (2) ebaseaduslikkus, kuna ühise seisukoha 2004/137/PESC aluseks olnud ÜRO julgeolekunõukogu resolutsioonid olid suunatud vaid liikmesriikidele, nagu see tuleneb ka ÜRO olemusest – tegu on rahvusvahelistes suhetes pädevust omava organisatsiooniga, millel puudub igasugune riigiülene võim;
            
         
               —
            
            
               vaidlustatud aktide ekslik õiguslik alus, kuna määruse nr 872/2004 õiguslikuks aluseks on EÜ asutamislepingu artiklid 60 ja 301, olgugi et need kaks määrust viitavad olukordadele, mis nende asutamislepingu artiklite sätetega kaetud ei ole;
            
         
               —
            
            
               omandiõiguse rikkumine – tegu on põhiõigusega, mille kaitset ühenduse õiguskord tagab;
            
         
               —
            
            
               kaitseõiguse rikkumine, kuna ühest küljest on ühendus vaidlustatud määrusi vastu võttes toiminud sobimatult, kuna ta võttis vastu sisuliselt kogumi üksikakte, viimata läbi mingitki tõhusat uurimist külmutatud varade osas, ja teisest küljest mainitakse seal hagejat isikute hulgas, kelle kohta puudub igasugune selgitus ja kes oleksid võinud ÜRO inspektoreid eksitada.
            
         
      (1)  Nõukogu 29. aprilli 2004. aasta määrus (EÜ) nr 872/2004 uute piiravate meetmete kohta Libeeria vastu (ELT L 162, 30.4.2004, lk 32).
   
      (2)  Komisjoni 22. juuni 2004. aasta määrus (EÜ) nr 1149/2004, millega muudetakse nõukogu määrust (EÜ) nr 872/2004 uute piiravate meetmete kohta Libeeria vastu (ELT L 222, 23.6.2004, lk 17).